สั่งขับเคลื่อนมวยไทยสู่โอลิมปิก สร้างความภาคภูมิใจเกียรติภูมิ สืบทอดศิลปะการต่อสู้ของคนไทยให้ทั่วโลกรู้จัก
พลเอก ประวิตร วงษ์สุวรรณ รองนายกรัฐมนตรี ประชุมคณะอนุกรรมการอำนวยการขับเคลื่อนกีฬามวยไทยสู่โอลิมปิก ครั้งที่ 1/2564 โดยที่ประชุมได้รับทราบ จากการที่คณะกรรมการโอลิมปิกสากล(IOC) ให้การรับรองมวยไทยและสหพันธ์มวยไทยนานาชาติ (IFMA) ให้เป็นสมาชิกแบบถาวร จึงได้มีคำสั่งคณะกรรมการการกีฬาแห่งประเทศไทย ที่ 5/2564 วันที่ 23 มิ.ย.64 แต่งตั้งคณะอนุกรรมการอำนวยการ ซึ่งมีพลเอก ประวิตร วงษ์สุวรรณ รองนายกรัฐมนตรี เป็นประธานและคณะอนุกรรมการดำเนินการขับเคลื่อน กีฬามวยไทยสู่โอลิมปิก ซึ่งมีพลเอก อุดมเดช สีตบุตร เป็นประธาน และรับทราบการจัดตั้งศูนย์อำนวยการประสานงานและประชาสัมพันธ์การขับเคลื่อนกีฬามวยไทยสู่โอลิมปิก รวมทั้งรับทราบแผนการดำเนินงานตามโรดแมป ประจำปี 2564 เพื่อใช้ในการขับเคลื่อนกีฬามวยไทยสู่โอลิมปิก ให้สามารถดำเนินการได้อย่างเป็นรูปธรรมและมีทิศทางเดียวกันต่อไปพลเอก ประวิตร ได้มอบนโยบายให้คณะอนุกรรมการและคณะทำงาน ร่วมกันใช้ศักยภาพในการกำหนดหนทางปฏิบัติ ที่ก่อให้เกิดผลสำเร็จ บรรลุเป้าหมาย สามารถนำนักกีฬามวยไทย บรรจุในการแข่งขันกีฬาโอลิมปิกสมัยหน้าให้ได้และต้องมีการประชาสัมพันธ์ความคืบหน้าอย่างต่อเนื่อง พลเอก ประวิตร กล่าวเพิ่มเติมว่า รัฐบาลได้ให้ความสำคัญต่อการพัฒนาด้านกีฬามาโดยตลอดและพร้อมให้การส่งเสริม สนับสนุนนักกีฬามวยไทยอย่างเต็มที่ เพื่อนำไปสู่เป้าหมายสูงสุดคือ การสร้างความภูมิใจ เกียรติภูมิ ของ"มวยไทย" ที่สืบทอด ประวัติศาสตร์ศิลปการต่อสู้/ป้องกันตัว ของคนไทยมาแต่อดีต ให้ขจรขจายไปทั่วโลกอย่างยั่งยืนสืบไป